ኣቶ ገብሩ ኣስራት፡ ኣብ ሓደ ስልጡን ፖለቲካዊ መስርሕ ኣይኮነን'ዶ ግንባር፡ ኣብ መስርሕ ሓደ ውጹእ ውድብ'ውን ክፈርስ ይኽእል እዩ። እዚ ከኣ ግንባር እዩ፤ ግንባር ሓባራዊ ዘሰማምዐካ ነገር ሒዝካ ትኸዶ እዩ። እዚ ኣብ ዝኾነሉ ምውጻእን ምእታውን ምህላው ስልጡን ፖለቲካዊ ኣካይዳ እዩ። እዚ ኣብ ዓድና ከም ባህሊ ኣይተለመደን'ምበር፡ ካብ ግንባር ሓደ ውድብ እንክወጽእ ወይ እቲ ካልእ እንክኣቱ ነቲ ዓዲ ጠንቂ ፈጢሩ ኢልካ ክሕሰብ የብሉን። ምኽንያቱ ውድብ፡ ውድብ'ዩ። እዚ ውድብ (ሰልፊ) ክወጽእ እንከሎ፡ ብዝመስሎ ፖለቲካ ተወዲቡ፣ ዝመስሎ ፕሮግራም ሒዙ፡ ምስ ዝመስልዎ ክኸይድ ንቡር'ዩ። ሓደ ውድብ ወጽአ ወይ ኣተወ፡ ናይ ዓዲ ጉዳይ ዝውስን ዝኸውን ዘሎ ኣብ ሃገርና ጥራይ እዩ። እቲ መሰረታዊ ኣፈላላዮም፡ ብፍላይ ብህወሓት ብተደጋጋሚ ዝበሃል፡ ኣብዮታዊ ዲሞክራሲ ክሳብ ዘይተቐበሉ፡ እቲ ናተይ ርእዮተ ዓለም ክሳብ ዘይተቐበሉ፡ ኣነ ኣባል ኣይኾኑን ዓዲ'ውን ክትብተን እያ እዩ ዝብል ዘሎ። ብናይ ውድብ ውሳነ ኣብ ሓደ ግንባር ምህላው ዘይምህላው ዓዲ ክትብተን እንተኾይና እታ ዓዲ ተስፋ የብላን ማለት እዩ። ሕዚ ህወሓት ወይ ካልእ ውድብ እንተወጽአ፡ ንሓዋሩ'ውን፡ ሓደ ሓድሽ ናይ ፖለቲካ ልምዲ ንሕዝ ዘለና ኮይኑ እዩ ዝስመዓኒ። ተቓዋሚ ኮይንካ ክልልካ ምምሕዳር፣ ተቓዋሚ ኮይንካ ኣብ ሓደ ፓርላማ ኮይንካ ምኻድ ክልመድ እዩ ማለት እዩ። በዚ እዩ ክረኣይ ዝግባእ። ቢቢሲ፡ ህወሓት እዚ ውህደት ግዝኡ ከም ዘይኮነ እንትገልጽ፡ መስራቲ እቲ ሰልፊ ዘይብሉ ውህደት እንታይ'ዩ ክመስል ዝብል ግን የካትዕ ኣሎ። ኣቶ ገብሩ ኣስራት፡ ኣብዚ ሕዚ እዋን ኣብ ውሽጢ ኢህወደግ፣ ህወሓት ይኹን ዋላ ኣብቶም ካልኦት ናይ ስልጣን ምጥልላፍ እዩ ዘሎ። እዚ ዝጸንሐ'ውን እዩ፤ ስልጣን ብኔትዎርክን ምጥልላፍን እዩ ክረጋገጽ ጸኒሑ። እዞም ሓደሽቲ ኣብ ስልጣን ዘለዉ'ውን በዚ ምጥልላፍ እዮም ናብ ስልጣን መጺኦም። እዚ ምዕሩይ ፖለቲካ ኣይኮነን። ጉዳይካ ኣብ ኣጀንዳ ኣቕሪብካ ብዝግበር ክትዕ ስልጣን ዝተሓዘሉ ኩነታት ኣይነበረን፤ ሕዚ'ውን የለን። ጉዕዞ ኣብዪ ኣሕመድ ኣብ ቀራና-መንገዲ?
